Nataniël gesels oor Frankryk, familie en Franse kosNataniel. (Foto: Verskaf) Hoewel Nataniël ’n gesoute reisiger is, bevind hy hom keer op keer terug in Frankryk, veral in die stad Nantes waar sy broer, Erik le Roux, en Nataniël se peetkinders woon. Benewens sy familie, is dit ook die stad se skoonheid en kreatiwiteit wat die sanger bekoor. Hy het boonop talle vriende in Nantes, en bly al die afgelope tien jaar in dieselfde woonstel wanneer hy dié stad besoek. “Nantes is die mees kreatiewe plek op aarde, nie oorval deur besoekers nie en absoluut beeldskoon,” het Nataniël in ŉ onderhoud met Air France oor sy liefde vir die plek gesê. Hy was boonop onlangs weer in dié stad om die komende seisoen van sy nuwe reeks Nataniël. Erik. Wolf. te verfilm. “Dit is die vyfde keer wat ek ’n leefstyl- en kosreeks saam met my broer, Erik, opneem. Ná die vorige vier het ons nie noodwendig planne vir ’n volgende een gehad nie, maar dit het alles gedurende die pandemie verander. “In ’n stadium het ek gevoel asof ek nooit weer my familie in Nantes gaan sien nie; toe die geleentheid dus opduik, het ons besluit om iets spesiaals te doen. Nie net oor kos nie, maar ook die kultuur en geskiedenis van dié Franse stad en die lewenslesse wat ek op my pad geleer het.” Buiten Nantes is Nataniël ook gek oor Parys en Blois. “Ek gaan al vir die afgelope 30 jaar Parys toe, en dis ’n stad wat alles bevat wat my siel nodig het. Maar dit kan oorweldigend wees. Daar is soveel om te sien en te ontdek. Elke keer as ek Parys verlaat, is ek poegaai en neem dit weke om alles in te neem wat ek gesien en ervaar het. “Toe my broer na Nantes verhuis en ’n Franse burger geword het, het ek soveel kere as moontlik soontoe gegaan – veral ná die geboorte van my twee peetkinders.” Nataniël lê ook gereeld besoeke aan Blois af, wat hy as ’n sprokiestad beskryf waar sy voorvaders vandaan kom. Nantes, Parys en Blois is ook die topdrie stede wat hy vir enige besoeker aan Frankryk sal aanbeveel. Hy wil baie graag nog Lyon toe gaan – ’n stad wat hy nog nie voorheen besoek het nie, maar wat sy hart gedurig aanroep. “Ek moet ook nog die hele Bretagne ontdek, want die kultuur en tradisionele klere spreek tot my. “Maar elke keer as ek Frankryk toe gaan, val ek doodeenvoudig in Nantes vas. Ek het soveel vriende gemaak en baie van my gunstelingkunstenaars woon daar. Ek bly ook al vir die laaste tien jaar in dieselfde woonstel, so dit het al soos ’n tweede huis geword en ek kan myself nie wegskeur nie.” Hy sien ook met elke besoek uit na Franse kos – veral LU-koekies en ’n varsgebakte croissant. “Ek sien ook uit na my broer se aartappel-en‑preiesop en, verbasend, Franse onversoete jogurt met vars vrugte. Frankryk het van die lekkerste jogurt in die wêreld en ek geniet dit terdeë. O, en sjampanje natuurlik. Elke dag word met ’n bietjie sjampanje afgesluit.” Nataniël se reiswenke Nataniël maak sedert sy eerste besoek aan Frankryk van Air France gebruik. Hy meen die vlug self is ’n hoogtepunt van elke reis, en daarom hou hy by lugrederye wat hy ken en vertrou. “Ek maak ’n punt daarvan om altyd klere en skoene van ŉ goeie gehalte saam met my te neem, wat reis ’n gemaklike (en modieuse) ervaring maak. “Ek probeer ook van geykte plekke weg te kom en sal plaaslike inwoners vra waar die interessante, versteekte plekke is. “Dan, leer ken die plek wat jy besoek. Spandeer tyd by museums, galerye, boekwinkels en leer. O, en ek probeer altyd ’n kunswerk op my reise koop. Dit bly vir ewig by jou en vertel ’n storie.”